CELEX: 32020D0722
Language: fi
Date: 2020-05-19 00:00:00
Title: Neuvoston päätös (EU) 2020/722, annettu 19 päivänä toukokuuta 2020, satamavaltioiden suorittamaa valvontaa koskevan Pariisin yhteisymmärryspöytäkirjan satamavaltiovalvontakomiteassa kaudella 2020–2024 unionin puolesta esitettävästä kannasta

2.6.2020   
               
               
                  FI
               
               
                  Euroopan unionin virallinen lehti
               
               
                  L 171/4
               
            
         NEUVOSTON PÄÄTÖS (EU) 2020/722,
         annettu 19 päivänä toukokuuta 2020,
         satamavaltioiden suorittamaa valvontaa koskevan Pariisin yhteisymmärryspöytäkirjan satamavaltiovalvontakomiteassa kaudella 2020–2024 unionin puolesta esitettävästä kannasta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Euroopan parlamentin ja neuvoston direktiivissä 2009/16/EY (1) esitetään unionin satamavaltiovalvontaa koskeva oikeudellinen järjestelmä sekä muotoillaan uudelleen ja vahvistetaan unionin aikaisempaa lainsäädäntöä, joka on ollut tällä alalla voimassa vuodesta 1995. Unionin satamavaltiovalvontaa koskeva oikeudellinen järjestelmä perustuu satamavaltioiden suorittamaa valvontaa koskevaan Pariisin yhteisymmärryspöytäkirjaan, jäljempänä ’Pariisin pöytäkirja’, joka allekirjoitettiin Pariisissa 26 päivänä tammikuuta 1982.
                  
               
                     (2)
                  
                  
                     Mitä tulee unionin jäsenvaltioihin, direktiivillä 2009/16/EY Pariisin pöytäkirjan menettelyt, välineet ja toimet tuodaan tosiasiallisesti unionin oikeuden soveltamisalaan. Tietyistä Pariisin pöytäkirjan 7 jakson nojalla perustetun satamavaltiovalvontakomitean, jäljempänä ’satamavaltiovalvontakomitea’, tekemistä päätöksistä tulee kyseisen direktiivin nojalla unionin jäsenvaltioita sitovia.
                  
               
                     (3)
                  
                  
                     Satamavaltiovalvontakomitea kokoontuu vuosittain. Se tekee käsittelyjensä aikana päätökset tietyistä asioista, joilla on oikeusvaikutuksia.
                  
               
                     (4)
                  
                  
                     Euroopan unionin toiminnasta tehdyn sopimuksen (SEUT) 218 artiklan 9 kohdan nojalla neuvosto tekee komission ehdotuksesta päätöksen sopimuksella perustetussa elimessä unionin puolesta esitettävän kannan vahvistamisesta, silloin kun tämän elimen on annettava säädöksiä, joilla on oikeusvaikutuksia.
                  
               
                     (5)
                  
                  
                     Pariisin pöytäkirjan sisäiset säännöt vaikeuttavat unionin puolesta esitettävän kannan vahvistamista SEUT 218 artiklan 9 kohdan mukaisesti hyvissä ajoin satamavaltiovalvontakomitean kutakin vuosittaista kokousta varten. Sen vuoksi on tehokasta vahvistaa pääperiaatteista ja suuntaviivoista koostuva monivuotinen kanta sekä kehys sen vuosittaisia tarkennuksia varten. Lisäksi useimmat satamavaltiovalvontakomitean vuosittaisissa kokouksissa käsiteltävät aiheet koskevat satamavaltiovalvontaan liittyviä asioita, jotka kuuluvat yleensä yhden unionin säädöksen eli direktiivin 2009/16/EY soveltamisalaan. Pariisin pöytäkirjaan liittyvissä erityisissä olosuhteissa voidaan siitä syystä vahvistaa unionin puolesta esitettävä yleinen kanta useita satamavaltiovalvontakomitean kokouksia varten.
                  
               
                     (6)
                  
                  
                     Unioni ei ole Pariisin pöytäkirjan sopimuspuoli. Neuvoston on sen vuoksi tarpeen valtuuttaa jäsenvaltiot toimimaan unionin puolesta esitettävän kannan mukaisesti ja ilmaisemaan suostumuksensa tulla satamavaltiovalvontakomitean tekemien päätösten sitomiksi.
                  
               
                     (7)
                  
                  
                     Kolmansia maita edustavien Pariisin pöytäkirjan osapuolten kanssa satamavaltiovalvontakomiteassa käytävät tekniset keskustelut ja tekninen yhteistyö ovat keskeisellä sijalla Pariisin pöytäkirjan tehokkuuden ja moitteettoman toiminnan varmistamisessa.
                  
               
                     (8)
                  
                  
                     Tämän päätöksen olisi katettava kausi 2020–2024,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Satamavaltioiden suorittamaa valvontaa koskevan Pariisin yhteisymmärryspöytäkirjan, jäljempänä ’Pariisin pöytäkirja’, satamavaltiovalvontaa käsittelevän komitean, jäljempänä ’satamavaltiovalvontakomitea’, vuosittaisissa kokouksissa kaudella 2020–2024 unionin puolesta esitettävä kanta, silloin kun satamavaltiovalvontakomitean on annettava säädöksiä, joilla on oikeusvaikutuksia, on satamavaltiovalvontakomiteassa unionin puolesta esitettävää kantaa koskevien pääperiaatteiden ja suuntaviivojen mukainen (2).
         
         
            2 artikla
            Pariisin pöytäkirjan satamavaltiovalvontakomitean vuosittaisissa kokouksissa kaudella 2020–2024 unionin puolesta esitettävän kannan vuosittaiset tarkennukset vahvistetaan satamavaltiovalvontakomiteassa unionin puolesta esitettävän kannan vuosittaisia tarkennuksia koskevien menettelysääntöjen mukaisesti (3).
         
         
            3 artikla
            Jäsenvaltioiden, joita Pariisin pöytäkirja sitoo, on toimittava noudattaen 1 ja 2 artiklassa tarkoitettua unionin puolesta esitettävää kantaa toimien yhdessä unionin etujen mukaisesti.
         
         
            4 artikla
            Tämä päätös tulee voimaan päivänä, jona se hyväksytään.
            Sen voimassaolo päättyy 31 päivänä joulukuuta 2024.
         
         
            Tehty Brysselissä 19 päivänä toukokuuta 2020.
            
               
                  Neuvoston puolesta
               
               
                  Puheenjohtaja
               
               G. GRLIĆ RADMAN
            
         
         
            (1)  Euroopan parlamentin ja neuvoston direktiivi 2009/16/EY, annettu 23 päivänä huhtikuuta 2009, satamavaltioiden suorittamasta valvonnasta (EUVL L 131, 28.5.2009, s. 57).
         
            (2)  Ks. asiakirjan ST 7465/20 I kohta osoitteessa http://register.consilium.europa.eu.
         
            (3)  Ks. asiakirjan ST 7465/20 II kohta osoitteessa http://register.consilium.europa.eu.